Børn skød i dag en actionpacked weekend i gang med terrænløb og mountainbiking. Søndag skal de voksne gennem de hårde strabadser.

Nogle børn brugte lørdagen hjemme i sofaen med tegnefilm og hygge i sofaen. I Slettestrand kæmpede en flok seje unger sig i stedet gennem en kilometers benhårdt løb i tungt strandsand, inden de kastede sig på deres mountainbikes og kørte fem kilometer i skoven og sluttede dagen af med endnu en kilomter i strandsandet. Grunden til de mange anstrengelser er, at XTERRA er i byen. En outdoor-sportsgren, hvor havsvømning, mountainbiking og terrænløb er grundingredienserne. - Marathon og triathlon er blevet alt for tidskrævende. Folk synes, det er fedt at komme ud og konkurrere på naturens præmisser - derfor vokser XTERRA så hurtigt, siger stævneleder Patrick Mølholm. Han har ansvar for at afvikle tre konkurrencer lørdag: Kids Duathlon (1 km terrænløb - 5 km på mountainbike - 1 km terrænløb), Duathlon (5 km terrænløb - 18 km mountainbike - 5 km terrænløb) og Sprint (375 havsvømning, 18 km mountainbike - og 5 km terrænløb). - XTERRA skiller sig ud fra mange andre sportsgrene ved, at man ikke nødvendigvis skal være med i en klub, siger stævnelederen. Søndag er den helt store dag, når 350 deltagere skal prøve kræfter med Vesterhavets bølger (750 meter), mountainbike-sporet i klitplantagen (30 km) og en løbetur i vandkanten (10 km).